Stuur Zuma tronk toe – ZondoOudpres. Jacob Zuma in die beskuldigdebank van die hooggeregshof in Pietermaritzburg. (Foto: Sandile Ndlovu/Pool) Die adjunk-hoofregter van die land, Raymond Zondo, gaan as voorsitter van die kommissie van ondersoek na staatskaping onmiddellik by die Konstitusionele Hof aansoek doen dat oudpres. Jacob Zuma tronkstraf opgelê word vir minagting van die hof. Zondo het Maandagmiddag in ’n stem wat by tye wou wegraak so aangedaan was hy, stapsgewys en geduldig uiteengesit hoe sy kommissie agteroor gebuig het om Zuma tegemoet te kom. Hy het ook verduidelik hoe Zuma deurgaans die kommissie en die regstaat openlik getart en ondermyn het met voortgesette onwettige optrede. Zondo het verduidelik dat Zuma se versuim om Maandagoggend by die kommissie op te daag vir die aflê van getuienis, ’n regstreekse verontagsaming was van sowel ’n dagvaarding as ’n hofbevel van die Konstitusionele Hof, die hoogste hof in die land. Bogenoemde volg op gebeure op 19 November toe Zuma wederregtelik die kommissie se verrigtinge verlaat het toe hy opdrag gegee is om getuienis te lewer, en weer in Januarie en vandag (Maandag) weggebly het nadat hy beveel is om daar te wees. Zondo het korte mette gemaak van die Zuma-regspan se bewering dat Zuma se hangende appèl teen die hooggeregshof-beslissing dat Zondo hom nie as kommissie-voorsitter hoef te onttrek nie, beteken dat Zuma tot tyd en wyl nie hoef te verskyn nie. Die voorsitter het uitgewys die feit dat die appèl hangende is, deel is van die regstreekse en uitgesproke getuienis waarop die Konstitusionele Hof se uitspraak, wat Zuma verplig om voor die kommissie te verskyn, berus. Zondo het ook aan die hand van regspraak uitgewys dat niemand swygreg het by ’n kommissie nie – ook nie Zuma nie, al meen sy regspan so. “Wat mnr. Zuma gedoen het, is baie ernstig. As hy toegelaat word om ’n dagvaarding en ’n bevel van die hoogste hof in die land te verontagsaam, beteken die beginsel van gelykheid voor die reg dat die duisende hofbevele of dagvaardings wat daaglike uitgereik word, ook deur enigeen verontagsaam kan word. “Wetteloosheid en chaos sal noodwendig landwyd volg,” het Zondo gesê. Hy het by tye gelyk asof hy nie glo dinge het ’n punt bereik dat hy dié dinge moet uitstippel nie. “’n Mens moet ’n dagvaarding en ’n hofbevel gehoorsaam, of jy nou daarvan hou of nie. Daar kan nie twee stelle reëls wees nie – een vir mnr. Zuma en een vir al die ander . “Die kommissie sal dus die Konstitusionele Hof nader om mnr. Zuma skuldig te bevind aan minagting van die hof. Die wet gee aan die hof die opsie om by skuldigbevinding tronkstraf of ’n boete op te lê. Die kommissie sal die hof vra om in Zuma se geval tronkstraf op te lê,” het Zondo afgesluit.